Waarnemende SAL-hoof sê oor kwalifikasieArgieffoto Nico Bezuidenhout, waarnemende hoof van die Suid-Afrikaanse Lugdiens (SAL), het Dinsdag bevestig dat die SAL, personeel van Mango en Mango se raad nog altyd geweet het dat hy nie ŉ graad het nie, berig die SAUK. “Ek glo nie die feit dat ek nie ŉ akademiese kwalifikasie gehad het toe ek in 2006 by Mango aangestel is, het enige invloed gehad nie,” het Bezuidenhout gesê. “My personeel, die aandeelhouers [SAL], die raad, en almal by wie ek betrokke was, het nog altyd geweet dat ek nie ŉ graad het nie, en het my nog altyd ondersteun. Wat wel respek en ondersteuning van my wegneem is die valse aantygings dat ek oor my kwalifikasies gejok of inligting gemanipuleer het.” SAL het Dinsdag in ŉ verklaring gesê hy staan by sy besluit om Bezuidenhout as waarnemende hoof van die lugredery aan te stel. Die Sunday Times het Sondag berig Bezuidenhout is een van ŉ paar uitvoerende lede of politici wie se wanvoorstelling oor hul kwalifikasies aan die lig gekom het. Die SAL het vroeër vandeesweek erken dat sy 2011- en 2012-jaarverslae verkeerd was om aan te dui dat Bezuidenhout oor ŉ BCom-graad in vervoerekonomie en bedryfsielkunde sowel as ŉ MBA beskik. Die lugredery se raad het Dinsdag gesê Bezuidenhout het van die eerste dag af nooit aangevoer dat hy oor tersiêre kwalifikasies beskik nie. “Enige bewering dat mnr. Bezuidenhout sy kwalifikasies wanvoorgestel het, is heeltemal onwaar.” Die raad het bevestig dat die verkeerde inligting so gou as moontlik, in die 2013-jaarverslag, reggestel is. “Die fout is nie op enige ander plek gepubliseer nie en openbare dokumente het aangedui dat Bezuidenhout nooit valslik aangevoer het dat hy oor kwalifikasies beskik of dat hy enigsins probeer het om iemand om die bos te lei nie.” Mango het Maandag ook bevestig Bezuidenhout het nooit ŉ wanvoorstelling van sy kwalifikasies aan die lugredery gemaak nie. “Die mediadekking die afgelope naweek, as ŉ gevolg van ŉ fout deur Mango se aandeelhouer, SAL, is betreurenswaardig,” het Rashid Wally, voorsitter van Mango, in ŉ verklaring gesê. Bezuidehout was agt jaar lank aan die hoof van Mango en Wally het hom beskryf as ŉ bekwame uitvoerende hoof. Bezuidenhout is vroeër die maand weer as waarnemende hoof van SAL aangestel.